Kvinne omkom i boligbrann – ektemannen siktet for drap
Brannvesenet fikk melding om brannen i en kjellerleilighet litt over klokken 22.00, og varslet politiet kort tid etter. – Det var sterk røykutvikling, men brannen ble raskt slukket. Inne i leiligheten ble det funnet en omkommet kvinne, sa operasjonsleder Kurt Løklingholm i Sør-Vest politidistrikt til VG like over midnatt natt til tirsdag. Kvinnen i 20-årene bodde i kjellerleiligheten sammen med ektemannen. Tirsdag ettermiddag opplyser politiet i Sør-Vest at mannen fortsatt sitter i avhør, men ønsker ikke å gå inn på hva han har forklart. De skriver videre at kriminalteknikere fortsatt jobber på stedet, og at avdøde forventes obdusert i morgen.Da politiet ankom stedet mandag kveld, møtte de på ektemannen som hadde reddet seg ut av leiligheten. Sør-Vest politidistrikt opplyser tirsdag at mannen er siktet for drap. Det er foreløpig uklart hva som har skjedd. – Politiet etterforsker saken for fullt for å få klarhet i omstendighetene rundt dødsfallet og hendelsesforløpet, skriver politiadvokat Fredrik Martin Soma i en pressemelding. Politiet har bedt Kripos om teknisk bistand. – Det er avhørt flere vitner, og kriminalteknikere jobber på stedet, skriver Soma videre. På en pressekonferanse tirsdag formiddag sier Soma at politiet foreløpig ikke kan si stort i saken. – På grunn av omstendigheter rundt dødsfallet ble ektemannen pågrepet og siktet for drap. Det er uklart hva som har skjedd. Vi er fortsatt tidlig i etterforskningen og har et omfattende arbeid foran oss. Det begrenser mulighetene for oss på nåværende tidspunkt å gå inn i detaljer i saken. Soma kan ikke si noe om hvilke omstendigheter det er snakk om. Politiet opplyser at de er svært interesserte i tips om saken.
En mann i 20-årene er siktet for drap etter at en kvinne ble funnet omkommet i en boligbrann i Egersund mandag.